CELEX: 62008CN0188
Language: ro
Date: 2008-05-06 00:00:00
Title: Cauza C-188/08: Acțiune introdusă la 6 mai 2008 — Comisia Comunităților Europene/Irlanda

2.8.2008   
            
            
               RO
            
            
               Jurnalul Oficial al Uniunii Europene
            
            
               C 197/7
            
         Acțiune introdusă la 6 mai 2008 — Comisia Comunităților Europene/Irlanda
   (Cauza C-188/08)
   (2008/C 197/11)
   Limba de procedură: engleza
   Părțile
   
      Reclamantă: Comisia Comunităților Europene (reprezentanți: S. Pardo Quintillán și D. Lawunmi, agenți)
   
      Pârâtă: Irlanda
   Concluziile reclamantei
   
               —
            
            
               Constatarea faptului că, în măsura în care apele uzate menajere evacuate prin fose septice sau prin alte sisteme individuale de tratare în mediul rural nu sunt, în sensul articolului 2 alineatul (1) litera (b) din Directiva 75/442/CEE a Consiliului din 15 iulie 1975 privind deșeurile (1), astfel cum a fost modificată prin Directiva 91/156/CEE a Consiliului din 18 martie 1991 (2), reglementate de o altă legislație comunitară sau irlandeză, prin netranspunerea completă și corectă în dreptul intern, în privința apelor uzate menajere respective, a articolelor 4, 7, 8, 9, 10, 11, 12, 13 și 14 din directiva menționată, Irlanda nu și-a îndeplinit obligațiile care îi revin în temeiul acestei directive și al Tratatului CE;
            
         
               —
            
            
               obligarea Irlandei la plata cheltuielilor de judecată.
            
         Motivele și principalele argumente
   Comisia susține că în Irlanda nu există nici legislație națională, nici legislație comunitară care să reglementeze, în conformitate cu directiva, gestionarea apelor uzate menajere evacuate prin fose septice sau prin alte sisteme individuale de tratare în afara marilor aglomerații urbane.
   În lipsa altei legislații, Irlanda este obligată să transpună și să aplice cerințele prevăzute de directivă în ceea ce privește aceste ape uzate. Irlanda nu a transpus însă și nici nu a susținut că ar fi transpus aceste cerințe. În plus, nu a respectat aceste cerințe în practică. Mai precis, în ceea ce privește apele uzate menționate, Irlanda:
   
               —
            
            
               nu a transpus dispozițiile articolului 4 din directivă. Transpunerea articolului 4 este importantă întrucât acesta stabilește obiectivele de mediu care trebuie urmărite și respectate în raport cu alte obligații prevăzute de directivă. Comisia susține că este vorba de asemenea de o încălcare a articolului 4 în practică în bazinul de colectare Lough Leane, demonstrată prin dovezile prezentate cu privire la efectele novice asupra mediului produse de controlul neadecvat al foselor septice.
            
         
               —
            
            
               nu a transpus dispozițiile articolului 7 din directivă. Articolul 7 este important întrucât prevede, printre altele, elaborarea, pentru întregul teritoriu, de planuri de eliminare a deșeurilor în locuri adecvate pentru a evita efectele nocive asupra mediului. În afara netranspunerii articolului 7 din directivă, Irlanda nu a elaborat în practică planuri cu privire la fosele septice sau la alte sisteme individuale de tratare care să îndeplinească cerințele articolului 7.
            
         
               —
            
            
               nu a transpus dispozițiile articolului 8 din directivă. Articolul 8 este important întrucât prevede că deșeurile sunt eliminate în conformitate cu directiva. De asemenea, este vorba despre o încălcare a articolului 8 în practică în Irlanda întrucât aceasta nu a asigurat eliminarea apelor uzate menajere în conformitate cu directiva.
            
         
               —
            
            
               nu a transpus dispozițiile articolului 9 din directivă. Articolul 9 este important întrucât prevede o aprobare prealabilă formală care conține garanții privind mediul pentru operațiunile de eliminare a deșeurilor. Controalele pe care Irlanda le aplică în practică cu privire la fosele septice și la alte sisteme individuale de tratare nu sunt echivalente și, prin urmare, este vorba despre o încălcare în practică a articolului 9.
            
         
               —
            
            
               nu a transpus dispozițiile articolului 10 din directivă. Comisia consideră că eliminarea apelor uzate prin fose septice sau prin alte sisteme individuale de tratare înseamnă aproape de fiecare dată în practică o operațiune de eliminare în sensul directivei. Totuși, se poate concepe ca, în anumite circumstanțe, să se considere această metodă de tratare ca fiind o operațiune de recuperare. Acesta ar putea fi cazul, de exemplu, al transformării în compost uscat a apelor uzate menajere în vederea utilizării sale ulterioare ca fertilizator. Prin urmare, Comisia a inclus articolul 10 în prezenta cerere.
            
         
               —
            
            
               nu a transpus dispozițiile articolului 11 din directivă. Irlanda nu susține, în contextul articolului 11 alineatul (3) sau altfel, că ar fi transpus dispozițiile articolului 11 din directivă, dar în măsura în care ar intenționa să susțină acest lucru, Comisia contestă faptul că normele adoptate de Irlanda în ceea ce privește fosele septice și alte sisteme individuale de tratare ar reprezenta o transpunere a articolului 11 alineatele (1) și (2) din directivă. Mai precis, normele aplicabile în Irlanda nu asigură respectarea condițiilor impuse în articolul 4 din directivă. În plus, nu există un sistem de înregistrare a foselor septice și a altor sisteme individuale de tratare.
            
         
               —
            
            
               nu a transpus dispozițiile articolului 12 din directivă. Articolul 12 este important în ceea ce privește fosele septice și alte sisteme individuale de tratare în măsura în care, pentru a funcționa în mod eficient, aceste sisteme necesită înlăturarea și eliminarea periodică a nămolurilor. În măsura în care există servicii profesioniste implicate în astfel de operațiuni de înlăturare și de eliminare, acestea nu sunt prevăzute în legislația și practica irlandeză în conformitate cu directiva.
            
         
               —
            
            
               nu a transpus dispozițiile articolului 13 din directivă. Articolul 13 este important întrucât, fără întreținere corespunzătoare, chiar și fosele septice și alte sisteme individuale de tratare care sunt plasate și instalate corect pot funcționa greșit și pot provoca efecte nocive asupra mediului. Prin urmare, un sistem de inspectare este indispensabil. Probele prezentate în studiul privind Lough Leane arată că, în afară de netranspunerea cerințelor prevăzute de articolul 13 din directivă, Irlanda nu respectă acele cerințe în practică în ceea ce privește fosele septice și alte sisteme individuale de tratare.
            
         
               —
            
            
               nu a transpus dispozițiile articolului 14 din directivă. Articolul 14 prezintă importanță cu privire la păstrarea evidenței care permite să se asigure că fosele septice și alte sisteme individuale de tratare nu sunt supraîncărcate și că sunt întreținute corespunzător. Probele prezentate în studiul privind Lough Leane arată că, în afară de netranspunerea cerințelor prevăzute de articolul 14 din directivă, Irlanda nu respectă acele cerințe în practică în ceea ce privește fosele septice și alte sisteme individuale de tratare.
            
         
      (1)  JO L 194, p. 39.
   
      (2)  JO L 78, p. 32.